Ontstoke kiesers veroorsaak chaos in DurbanDie kiesers het Donderdagaand amok in die middestad van Durban gemaak (Foto: Dasen Thathiah, Twitter) ’n Groep kiesers wat glo vies is omdat hulle nie Maandag tydens die munisipale verkiesing kon stem nie, het Donderdagaand amok in die middestad van Durban gemaak. Dié kiesers beweer hulle het geregistreer om te stem, maar hul name was Maandag nie op die Onafhanklike Verkiesingskommissie (OVK) se stelsel om wel te kan stem nie. Hulle is dus weggewys van stemlokale sonder om hul kruisies te kon trek. Volgens superintendent Parbhoo Sewpersad, woordvoerder van die Durbanse metropolisie, het ’n groep van 150 kiesers, wat in die Dalton-koshuis in Umbilo woon, in die middestad van Durban oproerig geraak. “Die groep kiesers het ’n voertuig by die stemstasie by die Thekwini College in Sydneyweg aan die brand gesteek. Hulle het ook bande in die pad gebrand en rommel in die strate gegooi,” bevestig Sewpersad. Die kiesers het Sydneyweg, Galeweg en Umbiloweg ingevaar en dié paaie was deur die nag en nog Vrydagoggend vir verkeer gesluit. Volgens Sewpersad het dié groep ook skerp ammunisie op metropolisie- en polisielede afgevuur. “Die situasie was teen Vrydagoggend kalm en daar is met opruimingswerk begin.” Brig. Vish Naidoo, nasionale polisiewoordvoerder, het die voorval bevestig. Daily Maverick berig die inwoners van die Dalton-koshuis is groot IVP-ondersteuners. Die koshuis is in die eThekwini-munisipaliteit se wyk 32 geleë. Ná afloop van die verkiesing se resultate wat Donderdag amptelik bekend gemaak is, het die ANC dié wyk met 51,59% stemme gewen, gevolg deur die EFF met 14,93%. Die IVP het slegs 11,74% stemme verwerf. Mthembiseni Thusi, voorsitter van Dalton-koshuis, het Donderdagaand aan Daily Maverick gesê die inwoners het betoog omdat hul name nie Maandag op die OVK se stelsel was om te kon stem nie. “Die OVK-gebiedsbestuurder het met die inwoners kom praat. Ek was deel van die onderhandelinge. Ek het aan die gebiedsbestuurder gesê die gemeenskap wil met die hand stem, maar die OVK het gesê hulle kan dit nie doen nie. Die inwoners was baie ongelukkig en dit is tóé dat hulle oproerig geraak het,” het Thusi gesê.